/Забележка: всички подписи са заличени, на основание чл. 2 ЗЗЛД/

**Д О Г О В О Р**

**№-ФСД-18-3697**

**ЗА ВЪЗЛАГАНЕ НА ОБЩЕСТВЕНА ПОРЪЧКА ЗА ДОСТАВКА**

**НА КАНЦЕЛАРСКИ МАТЕРИАЛИ И ОФИС КОНСУМАТИВИ**

**ЗА НУЖДИТЕ НА СОФИЙСКИ ГРАДСКИ СЪД**

Днес, 24.07.2018 г., в гр. София, между:

СОФИЙСКИ ГРАДСКИ СЪД, БУЛСТАТ: 000696532, с адрес: София, бул.”Витоша" № 2, представляван от Десислава Попколева – И.Ф. Председател на СГС и Десислава Малинова – Главен счетоводител на СГС, наричан по-долу „**ВЪЗЛОЖИТЕЛ**“, от една страна

И

„РОНОС“ ООД, ЕИК 831176328, със седалище и адрес на управление: гр. София, бул. „Александър Стамболийски“ № 84, Бизнес център Urban Model, ет. 7, ап. 38-39, представлявано от Нина Борисова Острева – в качеството й на управител, наричано по-долу „**ИЗПЪЛНИТЕЛ**“, от друга страна,

На основание чл. 194, ал. 1 от Закона за обществените поръчки (ЗОП) и утвърден от ВЪЗЛОЖИТЕЛЯ протокол от 25.06.2018 г. на Комисията за разглеждане и оценка на получените оферти и класиране на участниците в обществена поръчка с предмет: „Доставка на канцеларски материали и офис консумативи за нуждите на Софийски градски съд”, се сключи настоящият договор за следното:

**I. ПРЕДМЕТ И СРОК НА ДОГОВОРА**

**Чл. 1.** ВЪЗЛОЖИТЕЛЯТ възлага, а ИЗПЪЛНИТЕЛЯТ приема на свой риск да извършва доставка на канцеларски материали и офис консумативи по заявка на ВЪЗЛОЖИТЕЛЯ, по обособена позиция № 1. Канцеларските материали и офис консумативите са подробно описани по вид, предназначение, количество, единична цена и изискванията към тях в техническото задание на ВЪЗЛОЖИТЕЛЯ – Приложение № 1 и в офертата на ИЗПЪЛНИТЕЛЯ, включваща Техническо предложение – Приложение № 2 и Ценово предложение – Приложение № 3, представляващи неразделна част към този договор.

**Чл. 2.** Договорът влиза в сила, считано от датата на подписването му и е със срок на изпълнение 12 (дванадесет) месеца или до достигане на максимално допустимата прогнозна стойност за съответната обособена позиция на поръчката, за която е сключен, в зависимост от това кое от двете обстоятелства настъпи първо.

**II. ЦЕНИ И ОБЩА СТОЙНОСТ НА ДОСТАВКИТЕ ПО ДОГОВОРА**

**Чл. 3.** **(1)** Прогнозната стойност на договора, сключен за обособена позиция № 1 „доставка на канцеларски материали и офис консумативи“, е до 57000 лева без ДДС, като общата стойност на доставките по договора, заедно със стойността на доставките по договора за обособена позиция № 2, не може да надхвърлят максимално допустимата обща прогнозна стойност от 69000 /шестдесет и девет хиляди/ лева без ДДС (представляваща сбора от прогнозната стойност на двете обособени позиции, на които е разделен предметът на поръчката).

**(2)** Стойността не е обвързваща за ВЪЗЛОЖИТЕЛЯ и може да не бъде достигната.Единичната цена за всеки един артикул от канцеларските материали и офис консумативите е определена в Ценовата оферта на ИЗПЪЛНИТЕЛЯ, която е неразделна част от настоящия договор.

**(3)** Цените са крайни и не могат да бъдат променяни за времето на изпълнение на Договора, включително и при промяната на цените на материалите и работната ръка.

**(4)** Цените включват и всички допълнителни разходи на ИЗПЪЛНИТЕЛЯ по изпълнение на предмета на договора, като ВЪЗЛОЖИТЕЛЯТ не дължи каквито и да е други разноски, направени от ИЗПЪЛНИТЕЛЯ.

**ІIІ. МЯСТО, СРОКОВЕ И ПРИЕМАНЕ НА ДОСТАВКИТЕ**

**Чл. 4. (1)** ИЗПЪЛНИТЕЛЯТ доставя канцеларските материали на адреса на ВЪЗЛОЖИТЕЛЯ - град София, бул."Витоша" № 2.

**(2)** Дейностите, предмет на настоящия договор се подготвят, организират и реализират по заявка на ВЪЗЛОЖИТЕЛЯ и след предварително съгласуване с него, когато това е необходимо.

**(3)** Всяка заявка за доставка на канцеларски материали и офис консумативи се конкретизира по вид и количество на артикулите.

**(4)** ИЗПЪЛНИТЕЛЯТ се задължава да достави канцеларски материали и офис консумативи до 24 (часа) от получаването на писмената заявка от упълномощен представител на ВЪЗЛОЖИТЕЛЯ.

**(5)** Доставката на всяка изпълнена заявка се удостоверява с приемо-  
предавателен протокол, подписан от двете страни или техни представители, като рискът от случайното погиване или повреждане на доставените материали преминава върху ВЪЗЛОЖИТЕЛЯ от датата на подписване на протокола.

**(6)** Протоколът се съставя в два екземпляра и съдържа данни за доставените материали/консумативи, тяхното състояние (количество и качество), съответствието им с уговорените между страните вид, количество и цена, единичната им цена и общата цена на доставката.

**IV. КАЧЕСТВО И РЕКЛАМАЦИИ**

**Чл. 5. (1)** Качеството на канцеларските материали/артикули, доставяни в изпълнение на договора, трябва да бъде в съответствие с изискванията, посочени в техническото задание на ВЪЗЛОЖИТЕЛЯ (Приложение №1) и предложението на ИЗПЪЛНИТЕЛЯ в Техническото предложение (Приложение №2), както и с действащите европейски и/или национални стандарти. При необходимост и при поискване от ВЪЗЛОЖИТЕЛЯ, ИЗПЪЛНИТЕЛЯТ следва да представя сертификати за качество или лабораторни анализи, издадени от акредитирани лица, удостоверяващи, че доставяните материали/артикули отговарят на техническите параметри съгласно техническото задание на ВЪЗЛОЖИТЕЛЯ, техническото предложение и/или приложимите европейски и/или национални стандарти, както и документи за техния произход.

**(2)** По отношение на хартията, предмет на доставка, ИЗПЪЛНИТЕЛЯТ гарантира и поема задължението в доставените пакети да няма взаимно слепени или овлажнени листа, получени в резултат на неправилно съхраняване и/или транспортиране на съответната партида.

**(3)** Наличието на отклонения от заложените в този член изисквания се определя като неспазване на договорените задължения от страна на ИЗПЪЛНИТЕЛЯ по отношение на качеството на доставяните материали/артикули.

**Чл. 6. (1)** Рекламации за отклонения от вида и доставеното количество се предявяват от ВЪЗЛОЖИТЕЛЯ в момента на доставката на канцеларските материали/артикули, предмет на договора. В случай, че е обективно невъзможно отклоненията във вида и количеството да бъдат установени при доставката и е необходим по-дълъг срок за преглеждане, срокът за рекламация е 3 (три) работни дни.

**(2)** При наличие на рекламация за отклонения във вида и количеството по предходната алинея, се съставя констативен протокол, в който се посочва номерът, датата и предметът на договора, описание на констатираното несъответствие и срок за отстраняването му.

**(3)** ИЗПЪЛНИТЕЛЯТ отстранява за своя сметка констатираните отклонения по ал.1 в срок до 1 (един) работен ден, считано от получаването на констативния протокол по ал. 2, съдържащ рекламацията.

**Чл. 7. (1)** Ако по време на изпълнението на този договор доставените канцеларски материали и офис консумативи се окажат негодни за обичайната си употреба, формалното им съответствие с представените от ИЗПЪЛНИТЕЛЯ каталози/брошури и мостри по никакъв начин не ограничава правата на ВЪЗЛОЖИТЕЛЯ да иска и да получи качествено изпълнение на предмета на договора.

**(2)** Рекламации за отклонения в качеството на канцеларските материали/артикули, предмет на договора, се предявяват от ВЪЗЛОЖИТЕЛЯ в едномесечен срок от предаване на доставката и въпреки наличието на съставен приемо-предавателен протокол по чл. 4, ал. 5 от настоящия договор.

**(3)** При наличието на рекламация за качество по предходната алинея, се съставя констативен протокол, съдържащ номера, датата и предмета на договора, описание на констатирания недостатък и срок за отстраняването му.

**(4)** ИЗПЪЛНИТЕЛЯТ отстранява констатираните недостатъци по ал. 2 в срок до 3 (три) работни дни от получаване на констативния протокол по ал. 3, като за своя сметка заменя материалите/артикулите с такива, който са годни за обичайната си употреба и които напълно отговарят на изискванията за качество, установени в договора и приложенията към него.

**V. УСЛОВИЯ И НАЧИН НА ПЛАЩАНЕ**

**Чл. 8. (1)** Стойността на договора се формира въз основа на реално заявените и получени доставки на материали/консумативи, предмет на договора, на база предложените от ИЗПЪЛНИТЕЛЯ в ценовото му предложение единични цени, които са крайни и не подлежат на промяна за срока на действие на договора. Цените включват всички разходи по изпълнение на предмета на договора, в това число разходи за опаковка, транспортни и други разходи, данъци, такси, мита, доставка до адреса на ВЪЗЛОЖИТЕЛЯ, без ограничение относно количеството на материалите и стойността на поръчката по всяка една заявка.

**(2)** Стойността на всяка приета доставка се изплаща всеки месец в пълен размер, в срок до 10 (десет) работни дни, след подписване без забележки на приемо - предавателен протокол по чл. 4, ал.5 от договора и предоставяне от ИЗПЪЛНИТЕЛЯ на първичен счетоводен документ, съдържащ всички реквизити съгласно действащото законодателство и реквизитите, изрично посочени от ВЪЗЛОЖИТЕЛЯ в документацията за участие в поръчката и заявката за доставка.

**(3)** Плащането се извършва в лева по банков път по следната банкова сметка на ИЗПЪЛНИТЕЛЯ:

IBAN: **BG97 UNCR 7630 1015 8500 06** BIC: **UNCRBGSF**

БАНКА: **„Уникредит Булбанк” АД** ТИТУЛЯР: **„РОНОС“ ООД**

**(4)** При промяна на банковата сметка, посочена в ал. 3, ИЗПЪЛНИТЕЛЯТ уведомява ВЪЗЛОЖИТЕЛЯ писмено в 3-дневен срок от настъпване на промяната. В случай че ИЗПЪЛНИТЕЛЯТ не уведоми ВЪЗЛОЖИТЕЛЯ в този срок, плащането по сметката се счита за валидно извършено, а задължението за плащане в съответния размер – за погасено.

**VI. ПРАВА И ЗАДЪЛЖЕНИЯ НА ВЪЗЛОЖИТЕЛЯ**

**Чл. 9.** ВЪЗЛОЖИТЕЛЯТ има право:

**(1)** да отправя заявки с необходимите реквизити и да изисква от ИЗПЪЛНИТЕЛЯ да изпълни доставките на материалите/консумативите, предмет на договора, пълно, точно качествено и в срок, без отклонение от договорените условия;

**(2)** да получава заявените канцеларски материали/офис консумативи съгласно условията на този договор, както и да отправя рекламации и да упражнява правата си по договора;

**(3)** да осъществява текущ контрол по всяко време при изпълнение на договора;

**(4)** в случай на констатирани нередности и пропуски, да уведоми във възможно най-кратък срок ИЗПЪЛНИТЕЛЯ за предприемане на съответните мерки;

**(5)** да проверява качеството на доставяните материали/консумативи, като изисква от ИЗПЪЛНИТЕЛЯ да предоставя в определен срок сертификати за качество или лабораторни анализи, издадени от акредитирани лица, удостоверяващи, че доставяните материали/артикули отговарят на техническите параметри съгласно техническото задание на ВЪЗЛОЖИТЕЛЯ, техническото предложение и/или приложимите европейски и/или национални стандарти, както и документи за техния произход, както и да откаже да приеме доставените стоки при непредставяне на поисканите документи;

**(6)** да предявява претенции за обезщетения и неустойки в размера, определен в раздел Χ от настоящия договор, като реализира правата си, включително чрез прихващане от дължимите плащания;

**(7)** когато ИЗПЪЛНИТЕЛЯТ се е отклонил от изискванията за изпълнение на настоящия договор, да откаже тяхното приемане и заплащането на част или на цялото възнаграждение за доставените материали/консумативи, докато ИЗПЪЛНИТЕЛЯТ не изпълни своите задължения съгласно договора;

**(8)** да изисква от ИЗПЪЛНИТЕЛЯ да сключи и да му представи договор/и за подизпълнение с посочения/ите в офертата му подизпълнител/и, респ. договор/и, с който се заменя посочен/и в офертата подизпълнител/и, ведно с доказателства, че са изпълнени условията по чл. 66, ал. 2 и 11 ЗОП.

**(9)** да определи и упълномощи лице/а за осъществяване на връзка с ИЗПЪЛНИТЕЛЯ и за съставяне и подписване на документи и протоколи от името на ВЪЗЛОЖИТЕЛЯ в изпълнение на договора, като за целта, към момента на сключване на договора, ВЪЗЛОЖИТЕЛЯТ сочи следното лице: Захари Чавдаров, на длъжност „домакин“ в СГС.

**Чл. 10.** ВЪЗЛОЖИТЕЛЯТ се задължава:

**(1)** да приеме заявените количества канцеларски материали и офис консумативи, при качествено и точно изпълнение на доставката, с подписване на приемателно-предавателен протокол;

**(2)** да заплати на ИЗПЪЛНИТЕЛЯ съответното възнаграждение за заявената доставка, съобразно условията на настоящия договор;

**(3)** да окаже необходимото съдействие на ИЗПЪЛНИТЕЛЯ за изпълнение на договора.

**VII. ПРАВА И ЗАДЪЛЖЕНИЯ НА ИЗПЪЛНИТЕЛЯ**

**Чл. 11.** ИЗПЪЛНИТЕЛЯТ има право:

**(1)** да изисква от ВЪЗЛОЖИТЕЛЯ необходимото съдействие за изпълнение на доставките, предмет на този договор;

**(2)** при добросъвестно, пълно, точно и качествено изпълнение на доставките, предмет на договора, да получи уговореното възнаграждение при условията и по реда, определен в договора;

**(3)** ИЗПЪЛНИТЕЛЯТ има право да определи и упълномощи лице/а за осъществяване на връзка с ВЪЗЛОЖИТЕЛЯ и за съставяне и подписване на документи и протоколи от името на ИЗПЪЛНИТЕЛЯ в изпълнение на договора, като за целта, към момента на сключване на договора, ИЗПЪЛНИТЕЛЯТ сочи следното лице: Анна Попова – телемаркетинг оператор, тел.: 02/ 489 31 30, факс 02/ 822 19 00, ел. поща: a.popova@officemarket.bg.

**Чл. 12.** ИЗПЪЛНИТЕЛЯТ се задължава:

**(1)** да изпълнява задълженията си за доставка на материали/артикули по този договор точно, качествено и в определените срокове, в съответствие с действащата нормативна уредба в Република България, с условията и изискванията на ВЪЗЛОЖИТЕЛЯ и предоставената оферта, техническо и ценово предложение, неразделна част от настоящия договор.

**(2)** да осигурява възможност за приемане на периодичните заявки в работното време на ВЪЗЛОЖИТЕЛЯ - от 8.30 ч. до 17.00 ч.

**(3)** да осигури опазването на служебната и търговската тайна на ВЪЗЛОЖИТЕЛЯ от страна на своите служители и/или подизпълнители, както и на личните и служебни данни на служителите на ВЪЗЛОЖИТЕЛЯ, в това число и всяка друга информация и документация, предоставена му по повод и във връзка със сключването и с изпълнението на договора.

**(4)** да издава на ВЪЗЛОЖИТЕЛЯ фактури за цената на доставените и приети материали/артикули, с реквизитите, определени с настоящия договор.

**(5)** да уведомява своевременно упълномощеният/ите представител/и на ВЪЗЛОЖИТЕЛЯ за всички промени в статута си, настъпили по време на срока на договора.

**(6)** да предоставя по искане на ВЪЗЛОЖИТЕЛЯ в определен от него срок сертификатите за качество по чл. 8, ал. 5 по-горе.

**(7)** да предоставя всякаква информация на ВЪЗЛОЖИТЕЛЯ по негово запитване, свързана с изпълнението на договора.

**(8)** да отстранява за своя сметка констатираните недостатъци и/или отклонения.

**(9)** да носи пълна отговорност за работата на своите работници и служители както и за работата на привлечените от него подизпълнители, включително и когато последните са одобрени от ВЪЗЛОЖИТЕЛЯ.

**(10)** да не предоставя правата по чл. 1, ал. 1 от договора на трети лица.

**Чл. 13.** В случай, че ИЗПЪЛНИТЕЛЯТ е обединение, то всички участници в обединението са солидарно отговорни пред ВЪЗЛОЖИТЕЛЯ. ВЪЗЛОЖИТЕЛЯТ може да иска изпълнение на целия договор за обществената поръчка от когото и да е от участниците в обединението.

**VIII. ГАРАНЦИЯ ЗА ИЗПЪЛНЕНИЕ НА ДОГОВОРА**

**Чл. 14 (1)** ИЗПЪЛНИТЕЛЯТ представя гаранция за изпълнение на договора към датата на сключването му.

**(2)** Гаранция за изпълнение на настоящия договор е в размер на 2 % от прогнозната стойност на съответната обособена позиция, за която е сключен договорът, и е валидна до изтичането на срока на договора.

**(3)** След прекратяване на договора ВЪЗЛОЖИТЕЛЯТ освобождава гаранцията за изпълнение в 30 /тридесет/ дневен срок, считано от деня на поискване.

**(4)** ВЪЗЛОЖИТЕЛЯТ задържа представената гаранция, ако в срока на изпълнение на договора ИЗПЪЛНИТЕЛЯТ не изпълни качествено или в договорените срокове задълженията си по него.

**(5)** ВЪЗЛОЖИТЕЛЯТ задържа гаранцията за изпълнение на договора и в случаите, когато:

1.възникне спор между страните по договора за неговото изпълнение, който е внесен за решаване в компетентния съд;

2.поради виновно неизпълнение на задълженията на ИЗПЪЛНИТЕЛЯ, ВЪЗЛОЖИТЕЛЯТ развали договора;

3. ИЗПЪЛНИТЕЛЯТ не започне работа по изпълнението на договора.

**(6)** В случаите по т. 2 и т. З на предходната алинея задържаната гаранция не изчерпва правото на ВЪЗЛОЖИТЕЛЯ за обезщетение на претърпените вреди.

**Чл. 15.** В случай, че се установят скрити недостатъци, за които ИЗПЪЛНИТЕЛЯТ е бил уведомен, той е длъжен да ги отстрани или замени доставката с нова, със същите или по­добни характеристики, ако недостатъкът я прави негодна за използване по предназначение в от три работни дни от уведомлението. Всички разходи по замяната са за сметка на ИЗПЪЛНИТЕЛЯ.

**IX. УСЛОВИЯ ЗА ПРЕКРАТЯВАНЕ И РАЗВАЛЯНЕ НА ДОГОВОРА**

**Чл. 16.** **(1)** Този договор се прекратява:

1. с изтичане на срока му по чл. 2 или при достигане на максимално допустимата прогнозната стойност за съответната обособена позиция на поръчката, за която е сключен, в зависимост от това кое от двете обстоятелства настъпи първо;

2. с изпълнението на всички задължения на Страните по него;

3. при настъпване на пълна обективна невъзможност за изпълнение, за което обстоятелство засегнатата Страна е длъжна да уведоми другата Страна в срок до десет работни дни от настъпване на невъзможността и да представи доказателства за невъзможността;

4. при прекратяване на юридическо лице – ИЗПЪЛНИТЕЛ по Договора без правоприемство, по смисъла на законодателството на държавата, в която съответното лице е установено;

5. при условията по чл. 5, ал. 1, т. 3 от ЗИФОДРЮПДРСЛ.

**(2)** Договорът може да бъде прекратен:

1. по взаимно съгласие на Страните, изразено в писмена форма, като страните не си дължат неустойки, но ВЪЗЛОЖИТЕЛЯТ заплаща на ИЗПЪЛНИТЕЛЯ изработените и приети до прекратяването на договора материали;

2. когато за ИЗПЪЛНИТЕЛЯ бъде открито производство по несъстоятелност или ликвидация;

3. когато са настъпили съществени промени във финансирането на обществената поръчка, предмет на договора, извън правомощията на ВЪЗЛОЖИТЕЛЯ, който той не е могъл да предвиди и предотврати или предизвика, с писмено уведомление, веднага след настъпване на обстоятелствата.

**Чл. 17.** **(1)** При виновно неизпълнение на задълженията по договора от страна на ИЗПЪЛНИТЕЛЯ, ВЪЗЛОЖИТЕЛЯТ има право едностранно да развали договора, без предизвестие, когато ИЗПЪЛНИТЕЛЯТ:

1. забави изпълнението на поръчката с повече от 10 /десет/ дни, считано от датата на заявяване на съответните количества;

2. системно забавя с повече от 3 (три) работни дни задълженията си за доставка в срока по чл. 4, ал. 4 (под „системно” следва да се разбира повече от 3 пъти забавено изпълнение за срока на договора);

3. системно не отстранява в срок констатирани по реда на чл. 7 от договора недостатъци (под „системно” следва да се разбира повече от 3 пъти забавено изпълнение на задължението за срока на договора);

4. не изпълни задължение за доставка или задължение за отстраняване на отклонение/недостатък;

5. не изпълни точно някое от задълженията си, което е съществено с оглед изпълнението на договора;

6. използва подизпълнител, без да е декларирал това в офертата си, или използва подизпълнител, който е различен от този, посочен в офертата му, освен когато последният е заменен при условията на чл. 66, ал. 11 от ЗОП.

**(2)** При пълно неизпълнение на договора ВЪЗЛОЖИТЕЛЯТ задържа сумата по представената гаранция.

**X. НЕУСТОЙКИ**

**Чл. 18.** При забава на ИЗПЪЛНИТЕЛЯ, същият дължи неустойка в размер на 0,2% върху стойността на съответната заявка за всеки просрочен ден, която се удържа от ВЪЗЛОЖИТЕЛЯ при изплащането й, но не повече от 10% от стойността на заявката.

**Чл. 19.** При забава в плащанията на уговореното възнаграждение за всяка доставка, ВЪЗЛОЖИТЕЛЯТ дължи неустойка в размер на 0,2% от неизпълненото задължение за всеки ден закъснение, но не повече от 2,5% от стойността на конкретната заявка.

**Чл. 20.** Страната, която е понесла вреди от неизпълнението, може да търси обезщетение за претърпени вреди и пропуснати ползи по общия ред и за вреди в по-голям размер от уговорената неустойка в този договор.

**ХI. ОБЩИ УСЛОВИЯ**

**Чл. 21.** Нито една от страните няма право да прехвърля правата и задълженията, произтичащи от договора.

**Чл. 22.** Страните по договора се задължават да бъдат лоялни една към друга,да не разпространяват информация,относно финансовите си взаимоотношения, както и факти и обстоятелства,които биха засегнали интересите на всяка от тях пред трети лица.

**Чл. 23.** Всички допълнително възникнали въпроси след подписването на договора ще се решават от двете страни на добра воля с двустранни писмени споразумения.

**Чл. 24.** Споровете между страните,възникнали при и по повод изпълнението на договора или свързани с неговото тълкуване,недействителност,неизпълнение или прекратяване,се решават с писмено споразумение , а при непостигане на съгласие, се предявяват пред компетентния съд по реда на ГПК.

**Чл. 25.** За неуредените по този договор въпроси се прилагат разпоредбите на законодателството на Република България.

Настоящият договор се подписа в два еднообразни екземпляра - по един за всяка една от страните.

Към този Договор се прилагат и са неразделна част от него следните приложения:

Приложение № 1 – Техническо задание на ВЪЗЛОЖИТЕЛЯ;

Приложение № 2 – Техническо предложение на ИЗПЪЛНИТЕЛЯ;

Приложение № 3 – Ценово предложение на ИЗПЪЛНИТЕЛЯ;

**ВЪЗЛОЖИТЕЛ: ЗА ИЗПЪЛНИТЕЛЯ:**

.….………………… …………………………..

Десислава Попколева Нина Борисова Острева

/И.Ф. Председател на СГС/ /Управител на „РОНОС“ ООД/

………………………...

Десислава Малинова

/Главен счетоводител на СГС/